**Қазақстан мен Кувейт Сыртқы істер министрлерінің**

**БІРЛЕСКЕН МӘЛІМДЕМЕСІ**

2022 жылғы 24-25 наурызда Кувейт Мемлекетінің Сыртқы істер министрі шейх Ахмед Насер ас-Сабахтың шақыруымен Қазақстан Респубикасы Премьер-Министрінің орынбасары – Сыртқы істер министрі Мұхтар Тілеуберді Әл-Кувейт қаласына сапармен барды.

Тараптар Қазақстан мен Кувейт арасында өзара түсіністік пен ықпалдастыққа, екі ел халықтарының достық байланыстарына негізделген қарым-қатынастардың жоғары деңгейін ризашылықпен атап өтіп, екіжақты ынтымақтастықты әрі қарай нығайту жолдарын қарастырды. Сонымен қатар, Тараптар өңірлік және халықаралық күн тәртібіндегі өзекті мәселелер бойынша өзара пікір алмасты.

Тараптар, екі тарап үшін ыңғайлы мерзімде өзара түсіністік туралы Меморандумға қол қою арқылы Сыртқы істер министрлері деңгейінде Қазақстан Республикасы Үкіметі мен Кувейт Мемлекеті Үкіметі арасында Бірлескен комиссия құру туралы жариялады.

Тараптар Қазақстан мен Кувейт арасында тұрақты тікелей әуе рейстерінің ашылғанын ризашылықпен атап өтіп, өзара сауда-экономикалық, инвестициялық және туристік ынтымақтастықты жандандыруға мол үлесін қосатынын мәлімдеді.

Тараптар екі елдің қарастыруындағы келісімдер мен меморандумдарға, әсіресе Табысқа салынатын салықтарға қатысты қосарланған салық салуды болдырмау және салық салудан жалтаруға жол бермеу туралы үкіметаралық келісімге жуық арада қол қоюдың маңыздылығын атап өтті.

Қазақстан Республикасы Премьер-Министрінің орынбасары – Сыртқы істер министрі Мұхтар Тілеуберді Кувейт Мемлекетінің Азиядағы өзара іс-қимыл және сенім шаралары кеңесіне толыққанды мүшесі болуға ниетін құптайтынын жеткізді. Кувейттің АӨСШК үдерісіндегі белсенді рөлі Азиядағы қауіпсіздік пен тұрақтылыққа маңызды үлес қосады. Осы ретте, Қазақстан тарапы 2022 жылғы 12-13 қазанда Нұр-Сұлтан қаласында өтуі жоспарланған АӨСШК 6-шы Саммитіне Кувейт Мемлекетінің Әмірі шейх Науаф Әл-Ахмед Әл-Джабер Ас-Сабах қатысады деп күтеді.

Қазақстан тарапы 2022 жылғы 14-15 қыркүйекте Нұр-Сұлтан қаласында өтуі жоспарланған VII Әлемдік және дәстүрлі діндер көшбасшыларының съезіне Кувейт Мемлекетінің жоғары деңгейдегі өкілі қатысатынына сенім білдірді.

Бұл ретте, Қазақстан Республикасы Премьер-Министрінің орынбасары – Сыртқы істер министрі Мұхтар Тілеуберді 2019-2021 жылдары Қазақстан азаматтарын Сириядан қайтару бойынша жүргізілген «Жусан» гуманитарлық операциясының сәтті жүзеге асыруға көрсеткен қолдау үшін Кувейт тарапына алғысын білдірді. Тараптар аталған бағытта өзара серіктестікті жалғастыруға уағдаласты.

Тараптар екі мемлекеттің сыртқы істер министрліктері арасындағы өзара консультацияларды жандандырудың маңыздылығын атап өтіп, Кувейт Мемлекетінің Сыртқы істер министрі шейх Ахмед Насер ас-Сабахтың 2023 жылы Қазақстан Республикасына сапарын ұйымдастыру туралы уағдаластыққа қол жеткізді.

 **Әл-Кувейт қаласы, 2022 жылғы 24 наурыз**